जुनैद-नासिर मर्डर आरोपी गौरक्षक श्रीकांत न मिला तो गर्भवती के पेट में लातें मारी, गालियां दी
हरियाणा में 2 मुस्लिम युवकों को जिंदा जलाने के आरोपी श्रीकांत पंडित की पत्नी के गर्भ में पल रहे बच्चे की मौत के मामले में हरियाणा पुलिस ने राजस्थान पुलिस के खिलाफ मामला दर्ज कर लिया है।
हरियाणा के नूंह जिले के नगीना पुलिस थाने में गौरक्षक की मां दुलारी ने राजस्थान पुलिस की बर्बरता की पूरी कहानी बयान की है। दुलारी ने कहा कि राजस्थान पुलिस जबरन घर में घुसी। आते ही श्रीकांत के बारे में पूछा। जब वह नहीं मिला तो हमें पीटने लगे।
गंदी-गंदी अश्लील गालियां दी। बहू के पेट में लातें मारी। जिससे उसके पेट में दर्द हुआ और अस्पताल में मृत बच्चा पैदा हुआ। हरियाणा पुलिस ने राजस्थान पुलिस के खिलाफ IPC की धारा 148, 149, 323, 452, 312 और 454 के तहत केस दर्ज कर लिया है।
पढ़िए...दुलारी की जुबानी, रेड की पूरी कहानी
17 फरवरी की सुबह 3.30 बजे मेरे घर पर 30-40 अज्ञात लोग घुस आए। इनमें कुछ राजस्थान पुलिस की वर्दी में थे तो कुछ साधारण कपड़ों में। वह गाड़ियों में आए और जबरन घर में घुस गए। उन्होंने आते ही हमसे मारपीट शुरू कर दी। पीटते हुए पूछने लगे- श्रीकांत कहां है?, वह मेवात में रहकर गाय-बछड़ों के लिए मुस्लिमों के खिलाफ चलता है।
जब मैंने उनसे कहा कि मेरा लड़का घर पर नहीं है। यह सुनकर उन्होंने मुझे व मेरी पुत्रवधू कमलेश को बहुत पीटा। हमें गंदी-गंदी अश्लील गालियां दी। वे मेरे 2 बच्चों को उठाकर ले गए। जिनका अब तक कोई पता नहीं है। न ही उनसे हमारा कोई संपर्क हो रहा है।
उन्होंने मेरी पुत्रवधू के पेट में लात मारी, जिसकी वजह से उसके पेट में दर्द होने लगा। उसे हमने मंडीखेड़ा अस्पताल में भर्ती कराया। जहां पर उसकी हालत की गंभीरता को देखते हुए नलहर मेडिकल कॉलेज रेफर कर दिया गया। जहां उसका मृत बच्चा पैदा हुआ। इन कथित पुलिसकर्मियों ने ही गर्भ में पल रहे बच्चे की हत्या की है। मेरी पुत्रवधू अभी भी अस्पताल में भर्ती है।
शिकायत के बाद हरियाणा पुलिस ने क्या किया?
दुलारी की शिकायत के बाद पुलिस ने सोमवार को श्मशान से बच्चे का शव बाहर निकलवाया। उसे रविवार को दफनाया गया था। इसके बाद उसका शव पोस्टमार्टम के लिए मेडिकल कॉलेज भेजा। 23 घंटे बाद लाश का पोस्टमार्टम हुआ। जिसके बाद पुलिस ने अब केस दर्ज किया है।
जो धाराएं लगाई, उनमें 3 से 7 साल तक की सजा
एडवोकेट मनदीप चावला के अनुसार, हरियाणा पुलिस ने राजस्थान पुलिस के खिलाफ दर्ज FIR में कई संगीन धाराएं लगाई है। इनमें से धारा 452 गैरजमानती है। किसी केस में अगर एक भी धारा गैरजमानती हो तो पूरा केस नॉन-बेलेवल कैटेगरी में आ जाता है।
राजस्थान पुलिस आरोपों को नकार चुकी
राजस्थान पुलिस आरोपी श्रीकांत की गर्भवती पत्नी कमलेश से मारपीट के आरोपों को नकार चुकी है। राजस्थान के भरतपुर के ASP हिम्मत सिंह ने कहा कि उनकी टीम श्रीकांत के घर गई थी लेकिन अंदर नहीं गई। श्रीकांत के घर के अंदर जाकर हरियाणा पुलिस ने ही पूछताछ की थी। पूरी कार्रवाई के दौरान हरियाणा पुलिस भी साथ में थी। उनकी टीम ने श्रीकांत के 2 भाईयों को पूछताछ के लिए हिरासत में लिया लेकिन बाद में उन्हें छोड़ दिया था। हालांकि श्रीकांत की मां दुलारी देवी का कहना है कि उनका दोनों छोटे बेटों से संपर्क नहीं हो रहा।
इस मामले से जुड़ी खबरें भी पढ़ें:
जुनैद-नासिर मर्डर केस, राजस्थान पुलिस पर हरियाणा में FIR:शिकायत में लिखा- आरोपी की पत्नी को पीटा जिससे गर्भ में बच्चे की मौत
गौ तस्करी को लेकर जिंदा जलाए गए जुनैद-नासिर केस अब हरियाणा वर्सेस राजस्थान होता दिख रहा है। हरियाणा पुलिस ने मंगलवार को राजस्थान पुलिस के खिलाफ केस दर्ज कर लिया। दरअसल, राजस्थान पुलिस ने 17 फरवरी की सुबह साढ़े 3 बजे हत्या के एक आरोपी श्रीकांत पंडित के घर छापा मारा था पूरी खबर पढ़ें
हरियाणा में राजस्थान पुलिस पर बर्बरता का आरोप:मुस्लिम युवकों को जलाने के आरोपी की गर्भवती पत्नी को पीटा, पेट में बच्चा मरा 
दो मुस्लिमों को जिंदा जलाने के आरोपी श्रीकांत की गर्भवती पत्नी की राजस्थान पुलिस ने पिटाई कर दी। महिला नौ महीने की गर्भवती थी, पिटाई से गर्भ में ही उसके बच्चे की मौत हो गई। राजस्थान पुलिस ने नूंह जिले के आरोपी श्रीकांत के घर में रेड की थी। श्रीकांत के परिवार के इस आरोप पर राजस्थान पुलिस ने कोई प्रतिक्रिया नहीं दी है। हरियाणा पुलिस मामले की छानबीन कर रही है। जानिए श्रीकांत की मां की जुबानी, पूरी कहानी...